b'\n_START_ARTICLE_\nInteraktivna televizija\n_START_PARAGRAPH_\nInteraktivna televizija oziroma ITV predstavlja televizijo z interaktivno vsebino. Prina\xc5\xa1a povsem nov na\xc4\x8din razvedrila s spreminjanjem vloge gledalca iz pasivnega v aktivnega uporabnika in zagotavlja interakcijo in poseganje gledalca v samo dogajanje na TV zaslonu. Gre za zdru\xc5\xbeevanje tradicionalnega gledanja televizije in komunikacijskih omre\xc5\xbeij, kot je internet, kar pomeni uporabo interaktivnosti preko televizijskih sprejemnikov. Kot ene prvih tak\xc5\xa1nih storitev lahko opredelimo teletekst. Vedno bolj pa vsakdanje postajajo sodobne interaktivne storitve, kot so video in ostale storitve na zahtevo, napredni programski vodniki, t-poslovanje, t-izobra\xc5\xbeevanje in podobno._NEWLINE_Izraz interaktivna televizija zdru\xc5\xbeuje celo dru\xc5\xbeino najrazli\xc4\x8dnej\xc5\xa1ih pojmov in izrazov s podro\xc4\x8dja interaktivnih TV storitev. Vse namre\xc4\x8d ve\xc4\x8d ali manj na svoj na\xc4\x8din opisujejo pojem interaktivne televizije.'